พี่สาว วันเฉลิม ร้องปมถูกอุ้ม รังสิมันต์ จ่อยื่นกระทู้ถามสดนายกฯ ในสภา
พี่สาว วันเฉลิม สัตย์ศักดิ์สิทธิ์ ร้องช่วยคดีน้องชายถูกอุ้มไม่รู้ชะตากรรม รังสิมันต์ เตรียมยื่นกระทู้ถามสด บิ๊กตู่ ในที่ประชุมสภาฯวันที่ 9 มิ.ย. 2563 นางสาวสิตานันท์ สัตย์ศักดิ์สิทธิ์ พี่สาวของ นายวันเฉลิม สัตย์ศักดิ์สิทธิ์ นักกิจกรรมการเมืองและสังคมด้านเยาวชน ซึ่งลี้ภัยทางการเมืองไปอยู่ที่กรุงพนมเปญ ประเทศกัมพูชา ก่อนจะมีข่าวถูกอุ้มหายตัวไป เข้ายื่นหนังสือต่อ นายรังสิมันต์ โรม ส.ส.บัญชีรายชื่อ พรรคก้าวไกล ในฐานะคณะกรรมาธิการการกฎหมาย การยุติธรรมและสิทธิมนุษยชน สภาผู้แทนราษฎร เพื่อให้คณะกรรมาธิการดังกล่าวเชิญหน่วยงานที่เกี่ยวข้องเข้ามาให้ข้อมูล หลังไม่ทราบชะตากรรมของน้องชาย และขอให้ตรวจสอบข้อเท็จจริงดังนี้1. นายวันเฉลิม ถูกจับกุมที่ประเทศกัมพูชาหรือไม่ ด้วยเหตุใด ปัจจุบันถูกกักขังหรืออยู่ในความควบคุมตัวของใครในกัมพูชาหรือไม่ สถานที่ใด2. ทางการไทยได้รับแจ้งจากทางการกัมพูชาถึงการจับกุมตัว นายวันเฉลิม หรือไม่3. ทางการไทยได้ขอให้ทางการกัมพูชาส่งตัว นายวันเฉลิม กลับมาดําเนินคดีไม่เข้ารายงานตัวตามคําสั่ง คสช. ที่ประเทศไทยหรือไม่ หรือทางการกัมพูชาได้ส่งตัวนายวันเฉลิม สัตย์ศักดิ์สิทธิ์ กลับประเทศไทยหรือไม่4. ตรวจสอบกรณีการกระทําทรมานและถูกบังคับให้สูญหายที่อาจเกิดขึ้นต่อ นายวันเฉลิม5. หากทราบสถานที่กักขัง ควบคุมตัว สถานภาพ หรือกรณีเกี่ยวแก่การกระทําทรมานและการบังคับให้สูญหายของ นายวันเฉลิม ขอให้เปิดเผยให้ครอบครัวทราบ และให้สิทธิ์ครอบครัวได้เข้าพบโดยเร็วทั้งนี้ นางสาวสิตานันท์ หวังว่าจะสามารถนำตัว นายวันเฉลิม กลับมาได้โดยเร็ว พร้อมขอขอบคุณคนรุ่นใหม่ที่ตื่นตัวกับการหายตัวของน้องชาย รวมถึงองค์กรต่างๆ และสื่อมวลชน พร้อมเผยว่ายังไม่มีหน่วยงานของรัฐติดต่อมายังครอบครัวทางด้าน นายรังสิมันต์ ระบุว่า เหตุการณ์ลักษณะนี้ไม่ได้เกิดขึ้นครั้งแรก แต่รัฐบาลไม่ได้สร้างความกระจ่างและความเชื่อมั่นว่าจะนำความยุติธรรมกลับคืนมาได้อย่างไร ซึ่งรัฐบาลมีหน้าที่ประกันความปลอดภัย ไม่ว่าคนไทยคนนั้นจะอยู่สถานะใด เบื้องต้นจะเสนอเรื่องให้คณะกรรมาธิการพิจารณาเพื่อเชิญหน่วยงานที่เกี่ยวข้อง อาทิ ผู้บัญชาการตำรวจแห่งชาติ กระทรวงยุติธรรม และกระทรวงต่างประเทศ มาชี้แจงในสัปดาห์ต่อไป อย่างไรก็ตาม ในการประชุมสภาฯ พรุ่งนี้ (10 มิ.ย. 2563) จะมีการยื่นกระทู้ถามสดต่อที่ประชุมสภาผู้แทนราษฎร เพื่อให้ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชี้แจงต่อสังคม และหวังว่า พล.อ.ประยุทธ์ จะมาตอบคำถามด้วยตนเอง.
พี่สาว วันเฉลิม สัตย์ศักดิ์สิทธิ์ ร้องช่วยคดีน้องชายถูกอุ้มไม่รู้ชะตากรรม รังสิมันต์ เตรียมยื่นกระทู้ถามสด บิ๊กตู่ ในที่ประชุมสภาฯ 
วันเฉลิม สัตย์ศักดิ์สิทธิ์,รังสิมันต์ โรม,สิตานันท์ สัตย์ศักดิ์สิทธิ์,อุ้มวันเฉลิม,พี่สาว วันเฉลิม,คณะกรรมาธิการการกฎหมาย การยุติธรรม และสิทธิมนุษยชน สภาผู้แทนราษฎร